Hrnčiar, Andrej, podpredseda NR SR (2018-05-24):
Vážený pán predseda Národnej rady, vážený pán podpredseda, vážené kolegyne, kolegovia, ja naozaj veľmi krátko len zareagujem na vystúpenie pána poslanca Matoviča. Tí, čo ste pozorne sledovali jeho vystúpenie, tak ste videli, že tak ako obvykle, keď sa zjaví po istej dobe a dlho tu nie je, tak absentuje v jeho psychickom rozpoložení možnosť prejaviť sa a dourážať všetkých naokolo. To, že nazval dámu, že je obluda, že jej ponadával iným spôsobom, predsedu parlamentu niekoľkokrát nazval, že je dilino z Revúcej. Tí, čo ste to pozorne počúvali, tak niekoľkokrát naozaj veľmi vulgárnym spôsobom urazil nielen pani, pani ministerku a aj predsedu Národnej rady. A ono to v živote chodí tak, že keď človek nemôže pochopiť, keď mu poviete slušne, tak mu musíte povedať takým istým spôsobom. Preto som povedal, že reagovať na faktické poznámky bude „dilino z Trnavy“, aby to pochopil. S tým, čo povedal, nie som absolútne nejako zaviazaný pani ministerke, pretože ja som o tej, alebo budem reagovať faktami, čo povedal pán poslanec Matovič. Nie je pravda, že hotel, ktorý v súčasnosti funguje v lyžiarskom stredisku Valčianska dolina, bol to posledný subjekt, ktorý nedostal nejaké dotácie, pretože je tam viacero spoločností, ktoré predtým dostali nenávratné finančné prostriedky z fondov Európskej únie na penzióny a na hotely, jedine tento hotel bol znevýhodnený. Ja som sa niekoľkokrát verejne vyjadril, že podľa môjho názoru by sa mala podporovať infraštruktúra, nie súkromné penzióny a hotely. Proces je nastavený tak, ako je nastavený. Ja nemôžem nikomu zo svojich priateľov, nemôžem nikoho žiadať, aby dal alebo nedal žiadosť, pretože nemám na to absolútne žiadne páky. Táto žiadosť bola daná v roku 2015, keď ja som zložil mandát poslanca Národnej rady ako opozičný poslanec a spolu zakladal som stranu SIEŤ a behali sme po regióne. Čiže ja som nemal ani v päte, že vybavovať niekomu niečo, čo som ani ovplyvniť nemohol. Je klamstvo, že táto dotácia bola udelená na postavenie novej osemposchodovej budovy. Je to na rekonštrukciu hotela, ktorá prebieha, myslím si, že každý sa tam môže ísť pozrieť, aby to videl. Ja som si zisťoval teda aj podrobnosti, aby som vedel reagovať. Celková rekonštrukcia v hodnote 2 mil., ešte milión eur tam dáva ten podnikateľ zo svojich finančných prostriedkov. Ďalšie klamstvo bolo to, že ja ako primátor som predal svojej spoločnosti, v ktorej figurujem, pozemok, ktorý sa predáva za 50 eur, za 16,60. Takže vždy predáva mestské zastupiteľstvo, nie primátor mesta. A každé mesto a každý primátor a každý starosta má problémy s tým, že sú tzv. zbytkové pozemky, ktoré sa, ktoré sú pre mesto absolútne zbytočné. Sú to napríklad predzáhradky pri rodinných domoch alebo sú to pozemky, ktoré sa nachádzajú vo vnútri nejaké areálu, kde mesto napríklad nemá prístup a podľa, zo zákona má povinnosť sa o takéto pozemky starať a je stanovená cena všeobecným záväzným nariadením, že sa to predáva za 3,30 eur štvorcových pre fyzickú osobu a pre právnickú 16,60. A my každoročne vyzývame aj firmy, aj fyzické osoby, aby si takéto pozemky kúpili, pretože mesto sa ich zbaví a nemusí sa o ne starať, ich kosiť, v zime odhŕňať sneh a mestu vznikajú len ďalšie náklady. Čiže každoročne vyzývame všetkých, ktorí majú takéto pozemky, aby sa prihlásili a mesto im to odpredá, fyzickej osobe za 3,30 a právnickej osobe za 16,60. Spoločnosť, v ktorej som spoluvlastníkom, vlastní parkovisko a v strede toho parkoviska bol taký štvorec, ktorý vlastnilo mesto, kde nie je žiadny prístup na ten pozemok. V podstate tá spoločnosť, keby to nekúpila, tak by ten pozemok mohla užívať za nejaký nájom, pretože mesto naň absolútne sa nemá nijako dostať ani nič s tým robiť. Čiže sa to predávalo za normálne úradnú cenu stanovenú všeobecne záväzným nariadením, pretože to nebol stavebný pozemok, bol to zbytkový pozemok. Keďže však išlo o môjho spoločníka zo spoločnosti, tak sme sa dohodli, že táto spoločnosť na oplátku, aby nebol náznak toho, že sa urobilo niečo, že nejaká neprimeraná výhoda, vybuduje pre mesto Martin chodník, čiže zveľadí jej majetok, a bolo to nejak v hodnote nejakých 12- alebo 15-tisíc eur. Čiže táto spoločnosť kúpila pozemok, ktorý mesto, pre mesto bol zbytočný, nemal sa naň ako dostať a nebol stavebný a ešte na oplátku mestu vybudovalo chodník. Čiže, čiže to, pán poslanec, že pani Remišová teraz môže pozerať internet, zmluvy, to je aj preto, lebo v meste Martin sme prijali protikorupčné zásady a s projektom Transparentné mesto ako prvé mesto na Slovensku sme išli nad rámec zákona vo zverejňovaní všetkých vecí a na základe toho aj vláda Ivety Radičovej, pani ministerka Žitňanská ako ministerka spravodlivosti bola tento projekt v Martine otvárať, aj na základe toho sa menila legislatíva na Slovensku, aj na základe toho, čo sme v meste Martin vybudovali. Jediná jedna vec za dvanásť rokov môjho primátorovania, ktorú môžete spochybňovať, je práve toto, že spoločnosť, ktorej som spoluvlastníkom, kúpila za úradnú cenu pozemok. Ja mám svedomie čisté, nepredával som to ja ako primátor, ale mestské zastupiteľstvo, ktoré to schvaľovalo. Mám taký dojem, že absolútnou, drvivou väčšinou hlasov. A, pán poslanec, ak ste citlivý na to, že vás niekto nazve, že ste dilino z Trnavy, tak vás poprosím, nenazývajte dilinom vy ostatných vašich kolegov a garantujem vám, že ani nikto nebude dilinom nazývať vás. Ďakujem. (Potlesk.)